Document ID: 32014R1357

A BIZOTTSÁG 1357/2014/EU RENDELETE
(2014. december 18.)
a hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelv III. mellékletének felváltásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelvre (1) és különösen annak 38. cikke (2) bekezdésére,
mivel:
(1)
A 2008/98/EK irányelv III. melléklete felsorolja a hulladékok veszélyességét eredményező tulajdonságokat.
(2)
A 2008/98/EK irányelv kimondja, hogy a hulladék veszélyesként való besorolásának többek között a vegyi anyagokról, különösen a készítmények veszélyességi besorolásáról és az erre a célra használt, koncentrációra vonatkozó határértékekről szóló uniós jogszabályokon kellene alapulnia. A hulladékok harmonizált besorolásának ösztönzése és a veszélyes hulladékok Unión belüli harmonizált minősítésének biztosítása érdekében továbbá fenn kell tartani a hulladékoknak és a veszélyes hulladékoknak a legutóbb a 2000/532/EK bizottsági határozattal (2) megállapított hulladékjegyzék szerinti besorolására szolgáló rendszert.
(3)
A 2008/98/EK irányelv III. melléklete előírja, hogy a H 4 („irritáló vagy izgató”), H 5 („ártalmas”), H 6 („mérgező és erősen mérgező”), H 7 („rákkeltő (karcinogén)”), H 8 („maró”), H 10 („reprodukciót (szaporodást) károsító”), H 11 („mutagén”) és H 14 („környezetre veszélyes (ökotoxikus)”) veszélyességi tulajdonságok meghatározásának a 67/548/EGK tanácsi irányelv (3) VI. melléklete szerinti kritériumok alapján kell történnie.
(4)
A 2008/98/EK irányelv III. melléklete előírja, hogy adott esetben az 1999/45/EK európai parlamenti és tanácsi irányelv (4) II. és III. mellékletében felsorolt határértéket kell alkalmazni.
(5)
A 67/548/EGK irányelv és az 1999/45/EK irányelv 2015. június 1-jével hatályát veszti, és azokat az 1272/2008/EK rendelet (5) váltja fel, amely tükrözi a műszaki és tudományos haladást. Ettől eltérve, 2017. június 1-jéig mindkét irányelv alkalmazható bizonyos keverékek esetében, amennyiben azok besorolása, címkézése és csomagolása az 1999/45/EK irányelvnek megfelelően történik, valamint azokat 2015. június 1-jét megelőzően forgalomba hozták.
(6)
A veszélyességi tulajdonságok meghatározásának kiigazítása, azoknak adott esetben az 1272/2008/EK rendelethez való hozzáigazítása, valamint a 67/548/EGK irányelvre és az 1999/45/EK irányelvre való hivatkozásoknak a 1272/2008/EK rendeletre való hivatkozásokkal való felváltása érdekében módosítani kell a 2008/98/EK irányelv III. mellékletét.
(7)
További tanulmány elkészítésére van szükség annak érdekében, hogy a HP 14 „környezetre veszélyes (ökotoxikus)” tulajdonság meghatározásnak az 1272/2008/EK rendelethez való hozzáigazítása lehetséges hatásairól szóló információk kellően teljesek és reprezentatívak legyenek.
(8)
A 2008/98/EK irányelv III. mellékletében meghatározott H 1-H 15 veszélyességi tulajdonságokat át kell nevezni HP 1-HP 15-re, az 1272/2008/EK rendeletben meghatározott figyelmeztető mondatok kódjaival való esetleges összetévesztés elkerülése érdekében.
(9)
A korábbi H 5 („ártalmas”) és H 6 („mérgező”) veszélyességi tulajdonságok megnevezését módosítani kell annak érdekében, hogy azokat hozzá lehessen igazítani a vegyi anyagokról szóló jogszabályok változásaihoz, és különösen az 1272/2008/EK rendeletben meghatározott új veszélyességi osztályok és kategóriák kódjaihoz.
(10)
A korábbi H 12 és H 15 veszélyességi tulajdonság esetében új megnevezést kell bevezetni a többi veszélyességi tulajdonság megnevezésével való összhang biztosítása érdekében.
(11)
Az e rendeletben előírt intézkedések összhangban vannak a 2008/98/EK irányelv 39. cikkében említett bizottság véleményével,
ELFOGADTA EZT A RENDELETET:
1. cikk
A 2008/98/EK irányelv III. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban. Ezt a rendeletet 2015. június 1-jétől kell alkalmazni.
Kelt Brüsszelben, 2014. december 18-án.

Labels: 12
1
20